Eduard Spörri

De **Eduard Spörri** (* 21. Jänner 1901 z Wettige; † 1. Juli 1995 au z Wettige) isch en Schwiizer Bildhauer und Künschtler gsi.

## S Läbe
De Eduard Spörri isch in ere Bildhauerfamilie z Wettige ufgwachse. Scho de Vater und de Grossvater sind Bildhauer gsi.
Z Wettige het er vom 1908 bis ins 1916i d Primarschuel und im Aaschluss e Fortbildigsschuel bsuecht. Im 1916i het er dann z Bade bim Eugen Märchy e Lehr zum Schteimetz aagfange und het derte d Gwerbschuel bsuecht, bevor er vom 1917 bis ins 1919i uf de Kuschtgwerbschuel z Züri isch gsi. Sini Bildhauerlehr het er im 1920i z Locarno bim Turo Rossi abgschlosse. Vom 1921i bis ins 1923i isch er bi eme Studieufenthalt z Münche gsi. Scho im 1924i het er d Werkstatt vo sim Vater z Wettige übernoh und im 1927i isch er an ere grosse Kunschtusstellig z Düsseldorf beteiliged gsi. Im 1929i het er d Rosa Bachofner ghürote, wo für vili vo sine Frauefigure sis Modell gsi isch. Im gliiche Johr het er, ufgrund vo eme Studiepriis vo de Eidgnosseschaft, e längeri Reis uf Rom und Neapel chönne unternäh. Im 1931 het er dann ufgrund vo eme Stipendium d Möglichkeit ghe für en Studiefenthalt z Paris. 
Im 1936 het er d Schwiiz, näbe andere, mit föif Werch bi de Biennale z Venedig verträre. Zwei Johr schpöter het er uf de *Exposition internationale des Beaux-Art*, wider z Venedig, chönne teilneh. Immer wider het er sini Werch chönne usstelle, so 1945 und 1954 im Kuschthuus z Lozärn, 1951 im Kunschthuus Züri und im 1954 z Biu, wo er mit viir Grossplastike verträte isch gsi. Vom 1951i bis ins 1954i isch er Mitglied im Zwyssig-Komitee gsi und im 1961 het er en Usstellig im Kunschthuss Aarau gha, zämme mit em Eugen Maurer. Im 1965i isch er *Membre correspondant de l'Institut de France* vo de *Académie des Beaux-Arts* z Paris worde und im 1967i het er Werch z Paris und in verschidnige Schwiizer Galerie chönne usstelle. 
In de Johr zwüsche 1985 und 1994 het er sis Atelier z Wettige zum Eduard-Spörri-Museum usbaut.

## Werke

Vili vo de Werk vom Eduard Spörri sind hüt no im Aargau und derte bsunders z Wettige.

Uswahl:
* 1924: «Lesendes Mädchen», Brunne vor em Sulperg-Schuelhuus z Wettige
* 1938/39: «Grosse Badende», im Casinopark z Aarau
* 1947: «Badende», im Kurpark z Bade
* 1948: Brunne vor em Schuelhuus Alteburg z Wettige
* 1955: «Badende», Brunne bim Schlossbärgplatz z Bade
* 1958: Altarrelief in de Chile St. Sebastian z Wettige
* 1959: «Stiir», Sportzentrum Tägerhard z Wettige
* 1970: «Liegende», Rothuuspark z Wettige
* 1979: «Schnitter»-Bruggefigur, uf de Limmetbrugg zwüsche Turgi und Untersiggetal
* 1982/85: «Gottfried-Keller-Denkmal», Glattfelden
* 1984: «Flösser»-Bruggefigur, uf de Rüüsbrugg zwüsche Gäbistorf und Windisch

### Galerii

Datei:Engel Kloster Wettingen 01.jpg|«Zwyssigdenkmal», im Hof vom Chloschter Wettige (1954)
Datei:Wettingen Rathaus 082.jpg|«Winzerin», Rothuusplatz Wettige (1957)
Datei:Wettingen Friedhof Engel 8258.JPG|«Engel» uf em Gmeinschaftsgrab vom Friidhof Brunnewiise z Wettige (1957)
Datei:Birkenhof Skulptur Sinnende 2013-05-18 12.25.30.jpg|«Sinnende», Altersidlig Birkehof z Wettige (1957)
Datei:Dürrenäsch Gedenkstein Flugzeugabsturz 1217.jpg|«Gedenkstei Flugzügabsturz», Äsch (1963)
Datei:Spoerri Winzerin 2013-02-09 16.13.46.jpg|«Winzerin», bi de Limmetbrugg vo Wettige uf Noiehof (1967)
Datei:Gluri Suter Huus 04.jpg|«Judith», (nach ere Figur us em Roman „Der grüne Heinrich“ vom Gottfried Keller) vor em Gluri Suter Huus z Wettige (1973)
Datei:Schulhaus Unterdorf Wettingen 01.jpg|«Mädchen», Schuelhuus Lindeplatz z Wettige (1988)

## Literatur
* Pirmin Meier: *Eduard Spörri. Ein alter Meister aus dem Aargau*, AT-Verlag, Aarau 2000, ISBN 3855027285

## Weblink

*